Faukaler Explosiv

Undereme **Faukale Explosiv** bizaichnet di älteri Dialektforschig en Artikulationsart im Alemannische, wo en Plosiv und e Nasal gliichzitig formuliert und glöst werdet. Beachtet werde mue, as di ältiri Forschig för *Plosiv* hüüfig de Uusdruck *Explosiv* bruucht het, wa i dem Artikel biibhalte werd.

## Artikulation
Bimene gwönliche Plosiv, wie /p/ oder /g/ werd de Strom vom Schnuuf blockiert und denn sofort glöst, so as d Luft dör s Muul abflüüst. Die Blockierig erfolg a zwo Stelle, nämlich je nach Luut bi de Lippe (p, b), bi de Zee (t, d) oder im Raache (k, g) und dezue werd au d Nase blockiert, indem s Velum gege die hinderi Pharynxwand druggt werd, well sus e Nasal wie /m/ oder /n/ entstäänd. D Lösig vode Blockade erfolgt bimene Plosiv öber s Muul. Bimene *faukale Explosiv* werd aber zerscht s Velum glöst, so ass de gstauti Luftstrom öber d Nase abströmt. För de seltnig Luut het d IPA kai Zaiche iigfüert. E Schriibig mit höchgstelltem Nasal /tn/, wie zum Tail vorgschlage werd, isch för s Alemannische nöd empfole, well de Nasal düttlicher woorgnoo werd as de Plosiv. I dem Artikel werdet die Luut mit /pm/ und /tn/ notiert, wenns um s Alemannische goot.

## Vorchoo im Alemannische
I de alemannische Tielekt chunnt de Luut nume im Satzsandhi oder i de Wortfueg, seltniger au i lexikalische Wörter, vor, wenn e Plosiv ufen Nasal stoosst, wa au as Assimilation bizaichnet werd. Da isch recht hüüfig, wel de bestimti Artikel zum Tail uf d Fom *d* reduziert isch: *d Muetter, d Nuss, d Mane*. Di gsprochni Realisierig werd i villne Grammatike mit "pmuetter, tnuss, pmane" aaggee.

Ahand vo dere Erschiinig cha konstantiert werde, as im Alemannische /*n*/ – /*<u>tn</u>*/ phonemisch relevant isch: /*nuss*/ »Nuss (indeterminiert)« gege /*<u>tn</u>uss*/ »Nuss (determiniert)« und zudem i dem Biispiil au mit /*duss*/ »draussen« e Minimalpaar bildet. Desgliiche /*manə*/ »Männer (indeterminiert)« gege /*<u>pm</u>anə*/ »Männer (determiniert)« und dezue no /*panə*/ »Panne«. I de pointierte Uusprooch aber verschwindet die Erschiinig.

E Fall vo Satzsandhi isch /'rɛpmər/ im Satz *»Red mer nöd ständig dri!«*, do isch die Erschiinig natürli nöd phonemisch.

As Biispill för s Vorchoo vo dem Luut i de Wortfueg nennt de Albert Weber u.&nbsp;a. d Wörter *Broopmässer, Wimpmüli* för Brootmässer und Windmüli. Dezue notiert er: *»Man beachte, dass es sich hier um ein durch die Nase explodierendes, daher als weniger stark empfundenes p handelt«*.

Aber au i ainzelne lexikalische Wörter isch de *faukali Explosiv* realisiert wore. So isch i gwüssne Tielekt d Zämezüchig vo älterem mhd. *ginuog* zu alem. *gnueg* witter zu *tnueg* assimiliert wore, mitere faukale Uusprooch vo de Gruppe /tn/. I dene Tielekt, wo d Assimilation uusprägt isch, wie i de ostschwizerische Tielekt, werd nämli /g+n/ zu /tn/ mit faukaler Explosion (tnueg för gnueg, tnoo för gnoo) und /g+m/ zu /pm/ au mit faukaler Explosion: (Pmaand för Gmaand).

## Anderi Sprooche
Im Tütsche chömet Plosiv, wo dör d Nase glöst werdet, nume i de laasche Uusprooch im Wortusluut vor und chönnet, im Gegesatz zum Alemannische denn sogär ganz assimiliert werde, wie *habn* »haa«, *redn* »rede« oder *liegn* »lige«. Äänlich au im Englische i Wörter wie *button* /'bʌtən/ vs. /'bʌtn/ »Chnopf« oder *Wednesday* /ˈwɛdnzdeɪ/ vs. /ˈwɛdnzdeɪ/ vs. /ˈwɛnzdi/ »Middwuch«.
Phonemische Charakter hend nasal glösti Plosiv i wenige australische Sprooche oder im afrikanische Wolof.

## Quelle